- Jeg havde en rigtig dårlig dag, hvor alt gik skævt. Sådan siger Bent Bøgsted til TV2/Nord efter at nordjyske.dk mandag kunne skrive at folketingsmedlemmet lørdag var bakket ind i en anden bil på en parkeringsplads i Frederikshavn og efterfølgende stak af fra stedet. - Men det ændrer ikke på at det er mit ansvar, og det er ikke acceptabelt det jeg gør, siger Bent Bøgsted. Bent Bøgsted bakkede med sin trailer ud fra parkeringspladsen, og i den proces ramte han ifølge Nordjyske en anden bil. Ejeren af bilen har meldt episoden til politiet, og i artiklen kritiserer han folketingsmedlemmets moral. - Jeg er et almindeligt menneske der er valgt til Folketinget, og vi kan også have dårlige dage, siger Bent Bøgsted. - Men som sagt er det ikke en undskyldning. Det er ikke acceptablet, og jeg kan kun angre og undskylde, siger han videre og oplyser at hans forsikring tager sig af skaden.
Det nordjyske folketingsmedlem Bent Bøgsted bakkede lørdag ind i en anden bil på en parkeringsplads. Efterfølgende kørte han fra stedet.